ELIA

NJERIU I MREKULLIVE TË PERËNDISË

TREGIMI NGA CARINE MACKENZIE

ILUSTRIMET NGA FRED APPS

© Carine Mackenzie, 1994

Reprinted 2000, 2002, 2004, 2007, 2009, 2012, 2017

Published by Christian Focus Publications, Geanies House, Fearn, Tian, Ross-shire, IV20 1TW, Scotland, U.K.

www.christianfocus.com

Përkthyer në gjuhën shqipe nga ZGG-ALBANIA, 2019

Përkthyer nga: Migena Ramaj Adamou Redaktuar nga: Mirela Zefi

Koordinatore: Willemien van Schothorst

Elia ishte një njeri i mirë, një burrë që e donte Zotin Perëndi. Perëndia e përdori atë për t’i folur popullit të Izraelit.

Një ditë, Perëndia i tha Elias të shkonte te mbreti Ashab e ta paralajmëronte: “Toka do të ketë thatësirë; nuk do të bjerë shi e as do të ketë vesë për disa vite me radhë.”Ashabi u xhindos nga ky lajm i keq.

Perëndia i tha Elias: “Shko në lindje përtej lumit Jordan dhe fshihu pranë përroit Kerith.”

Elia pinte ujë nga një përrua. Mëngjes pas mëngjesi e mbrëmje pas mbrëmjeje korbat i sillnin bukë dhe mish që të ushqehej. Perëndia u kujdes për Elian në këtë vend të shkretë.

Perëndia kujdeset edhe për ne. Ai na jep plot të mira, ushqim, rroba, strehë dhe miq.

Kur përroi shteroi, Perëndiai tha Elias të shkonte në Sarepta.

“Atje ndodhet një grua e ve që do të të ushqejë”, i tha Perëndia. Kur Elia takoi gruan te porta e qytetit, ajo po mblidhte dru.

“Më jep pak ujë për të pirë dhe një copë bukë për të ngrënë”, i tha ai gruas.

“Thuajse nuk më ka ngelur asgjë”, i tha gruaja. “Kisha ndërmend të gatuaja vaktin e fundit për veten dhe tim bir e më pas do të vdesim nga uria.”

“Mos ki frikë”, i tha Elia. “Shko dhe gatuaje vaktin, por më parë bëj një kulaç të vogël për mua. Perëndia më ka thënë që ena jote e miellit dhe qypi i vajit nuk do të shterojnë për sa kohë të zgjasë kjo thatësirë.”

Vejusha bëri ashtu siç i tha Elia. Ditë pas dite vejusha mahnitej që ushqimi dhe vaji mjaftuan për të plotësuar të gjitha nevojat e tyre.

Pas disa kohësh, djali i gruas së ve vdiq. E dëshpëruar, ajo shkoi tek Elia. Ai e mori djalin dhe e shtriu në shtrat tek dhoma e tij e sipërme. Ai u shtri sipër djalit tri herë dhe iu përgjërua Zotit që ta ringjallte.

Perëndia e dëgjoi lutjen e Elias. Elia e mori djalin, e çoi poshtë tek nëna e tij dhe i tha: “Shiko, djali yt është gjallë!” Gruaja nuk e përmbante dot gëzimin. “Tani e di që je njeri i Perëndisë dhe fjalët e Zotit në gojën tënde janë të vërteta.”

Gruaja kishte bërë çdo gjë për të ndihmuar Elian kur ai qe i uritur. Perëndia e shpërbleu atë shumë më tepër nga ç’mund të kishte menduar.

Edhe ne duhet t’i shërbejmë Perëndisë duke i ndihmuar të tjerët me gjithçka që është e mundur. Perëndia ka premtuar që do ta shpërblejë këtë shërbim.

Abdia, një nga shërbëtorët më të rëndësishëm të mbretit, ashtu si Elia, e donte Perëndinë dhe i shërbente Atij.

Gjatë thatësirës së madhe, mbreti Ashab dhe Abdia shkuan në vende të ndryshme që të kërkonin kullotë për kuajt dhe mushkat. Gjatë rrugës, Abdia takoi Elian.

“Shko dhe thuaji mbretit që unë jam këtu”, tha Elia.

“Përse?” iu përgjigj Abdia. “Mbreti të ka kërkuar për shumë kohë. Sapo t’i them që je këtu, Fryma e Zotit do të të rrëmbejë dhe do të të çojë në një vend të fshehtë. Kur Ashabi mos të të gjejë, ai do të zemërohet aq shumë me mua, sa mund të më vrasë.

“Të premtoj që nuk do të zhdukem. Do ta takoj mbretin Ashab.”

Kështu Abdia e solli mbretin që ta takonte Elian. “Ja ku qenke ti që bën rrëmujë!” thirri Ashabi me zë të lartë.

“Unë nuk jam rrëmujaxhi”, u përgjigj Elia. “Ti dhe ati yt keni sjellë rrëmujë duke mos iu bindur urdhrave të Perëndisë. Ju keni adhuruar perëndinë e rremë, Baalin.”

Elia e sfidoi mbretin duke i thënë:“Le tëbëhet një garë mes meje dhe profetëve të Baalit.”

Kështu Ashabi thirri gjithë Izraelin dhe 450 profetë të Baalit që të mblidheshin në malin Karmel.

Elia iu drejtua turmës:“Nëse Zoti është Perëndia i vërtetë, Atë duhet të adhuroni, por nëse Baali është me të vërtetë Perëndi, atëherë duhet të adhuroni atë.”Turma nuk pipëtiu.

Pastaj Elia shpjegoi atë që do të ndodhte. Ai Perëndi që do të pranonte sakrificën e demit me zjarr, ishte Perëndia i vërtetë dhe i plotfuqishëm. Populli brohoriti me zë të lartë.

Të parët filluan profetët e Baalit. Ata morën demin dhe e përgatitën si sakrificë në altar. Pastaj filluan të kërcenin rreth altarit të Baalit.

Asgjë nuk ndodhi.

Në mesditë, Elia i vuri në lojë. “Mbase Baali është i zënë. Mbase po fle. Thirrini më fort, ngrijeni zërin, zgjojeni nga gjumi!”

Profetët e Baalit bërtitën e u çorrën deri në mesditë, por asgjë nuk ndryshoi. Nuk ndodhi gjë. Baali dështoi.

Kur erdhi radha e Elias, turma e njerëzve u afrua edhe më pranë. Fillimisht, ai sistemoi altarin e Zotit me dymbëdhjetë gurë të mëdhenj. Pastaj bëri një gropë rreth altarit. Në fund, vendosi drurët në altar dhe aty sipër vuri demin e përgatitur.

“Mbushni katër enë me ujë dhe zbrazini mbi sakrificën dhe mbi drurët!”, urdhëroi Elia.

Ky urdhër u përsërit edhe dy herë të tjera, derisa drurët dhe ofrimi u lagën tërësisht dhe gropa u mbush me ujë.

Elia iu lut Perëndisë. “O Zot, vërtetoje që Ti je Perëndia i vërtetë dhe që unë jam shërbëtori yt. M’u përgjigj, që populli të njohë që Ti je Perëndia.”

Atëherë Zoti dërgoi zjarr mbi altarin. Ai e dogji sakrificën, drutë, gurët, dheun dhe thau ujin që ishte në gropë. Kur njerëzit e panë këtë gjë, ata ranë me fytyrë përtokë dhe thirrën me zë të lartë:“Zoti është Perëndia! Zoti është Perëndia!”

Profetët e Baalit u shkatërruan.

Pa asnjë hije dyshimi, Zoti provoi që Ai ishte Perëndia i vërtetë.

Zoti Perëndia është Perëndia i vërtetë. Jezusi është e vetmja rrugë për te Perëndia Atë. Nëse i besojmë Atij, Ai do të jetë miku ynë. Ne mund të flasim me Të në çdo kohë.

Elia i tha mbretit Ashab:“Shko dhe ha diçka! Mendoj që së shpejti ka për të rënë shi dhe thatësira do të marrë fund.”

Ashabi shkoi të hante, ndërsa Elia shkoi në malin Karmel që të priste për shiun. “Shko dhe shiko drejt detit!” i tha shërbëtorit të tij. “Nuk shoh asgjë të pazakontë”, u përgjigj ai.

Shtatë herë Elia e përsëriti urdhrin e tij. Përgjigjja ishte e njëjtë deri të shtatën herë. “Ka një re të vogël që po vjen nga ana e detit; s’është më e madhe se dora e njeriut.”

“Shko tek mbreti Ashab,” urdhëroi Elia “dhe thuaji të niset për në shtëpi përpara se ta pengojë shiu.”

Pa kaluar shumë kohë, qielli u mbulua me re të errëta; era filloi të frynte dhe filloi një shi i rrëmbyer.

Ashabi nxitoi me qerren e tij drejt pallatit të tij në Jezreel. Zoti i dha Elias fuqi të veçantë dhe ai vrapoi drejt Jezreelit, duke lënë pas karrocën e Ashabit.

Jezebeli, mbretëresha e Ashabit, u zemërua pa masë kur e dëgjoi atë që kishte ndodhur me profetët e Baalit. Ajo kërcënoi se do ta vriste Elian. Elia u tremb nga ky kërcënim dhe iku drejt Bershebas, në Judë, që të shpëtonte jetën e vet.

I vetmuar, Elia ecte nëpër shkretëtirë. Pastaj, i lodhur dhe i mbushur me shqetësim, u ul nën një pemë.

“Jam thuajse i vdekur”, u ankua ai dhe ra në gjumë.

Një engjëll e preku duke i thënë:“Ngrihu dhe ha!” Ai hëngri e më pas ra sërish në gjumë. Sërish engjëlli e zgjoi. “Ngrihu dhe ha, ose nuk do të kesh fuqi për udhëtimin.”

Elia u ngrit, hëngri dhe piu dhe pastaj eci për dyzet ditë drejt malit Sinai.

Perëndia nuk qe i zëmëruar me Elian. Ai kujdesej për të edhe kur ai ishte i frikësuar dhe kur ndihej i vetmuar.

Perëndia na ka premtuar se nuk do të na lërë kurrë vetëm. Ai vazhdon të kujdeset për ne edhe kur ndihemi të vetmuar.

Elia po kalonte natën në një shpellë, kur Zoti i foli:“Çfarë po bën këtu?”

“Kam ngelur vetëm, jam i vetmi që po të shërbej Zot.

Po përpiqen të më vrasin”, u përgjigj ai i trishtuar.

“Shko dhe qëndro në majë të malit!” i tha Zoti. Aty filloi të frynte një erë e fortë që po çante malet. Pastaj ra një tërmet dhe pas tërmetit ra një zjarr. Por Zoti nuk i përdori këto forca të fuqishme për të folur me Elian. Ai i foli me zë të butë, si një pëshpërimë. Kur Elia dëgjoi këtë, ai mbuloi fytyrën me mantel.

“Ç’po bën këtu, Elia?” tha zëri i Zotit. Sërish Elia u përgjigj:“Kam mbetur vetëm unë që të shërbej dhe ka njerëz që po përpiqen të më vrasin.” Por ai gabohej.

“Ka edhe 7000 burra në Izrael që më shërbejnë”, tha Zoti.

Tani Elia nuk kishte arsye të vazhdonte të ishte i trishtuar.

Perëndia i tha Elias të caktonte një burrë të quajtur Elise, si profet pas tij. Kur Elia takoi Eliseun i dha atij mantelin e vet, si shenjë që Eliseu do të ishte pasardhësi i tij.

Mbreti Ashab kishte prona të panumërta, por ai donte një vresht të shkëlqyer që i përkiste Nabothit. Por Nabothi nuk donte ta shiste pronën e familjes së tij.

Ashabi u mërzit dhe i vari buzët.

Mbretëresha Jezebel thuri një plan të lig. Ajo urdhëroi që Nabothi të vritej; kështu që Ashabi mori vreshtin që donte.

Aty te vreshti, Elia u ndesh me Ashabin. Ai e paralajmëroi për pasojën e sjelljes së tij të ligë. Mëkati na çon gjithmonë në telashe, por Perëndia na tregon që nëse i rrëfejmë mëkatet tona dhe pendohemi për to, Ai do të na falë dhe do të na pastrojë nga mëkati.

Pasi vdiq Ashabi, biri i tij Ashaziahu u bë mbret. Ai ishte po aq i lig, sa edhe babai dhe nëna e tij.

Një ditë Ashaziahu u rrëzua nga ballkoni i pallatit të tij dhe u plagos rëndë. Ai dërgoi lajmëtarët e tij për të pyetur perëndinë e tij të rremë, Belzebubin, nëse do të shërohej. Elia u zemërua që ai nuk i kishte kërkuar shërim Perëndisë, por Belzebubit.

“Nuk do të shërohesh. Do të vdesësh1 ”ky ishte mesazhi i Perëndisë përmes Elias për mbretin.

Çfarë fundi tragjik për jetën e një njeriu të lig!

Një ditë Elia dhe Eliseu po ecnin sëbashku në rrugën e Gilgahut. “Qëndro këtu!” i tha Elia Eliseut. “Zoti do që unë të shkoj në Bethel.”

“Nuk dua të të lë!” u përgjigj Eliseu. Ndaj ata ecën sëbashku drejt Bethelit.

Disa profetë që jetonin në Bethel erdhën për të folur me Eliseun. “A e di që Perëndia do ta marrë sot Elian?”, e pyetën ata.

“Po e di,” u përgjigj Eliseu “por nuk kam dëshirë të flas për këtë.” Sërish Elia i tha Eliseut, “Qëndro këtu!

Zoti dëshiron që unë të shkoj në Jeriko.”

Por Eliseu, në vend që të qëndronte aty, sërish shkoi bashkë me të. Profetët në Jeriko i dhanë të njëjtin mesazh Eliseut, ndërsa ai u dha po atë përgjigje.

Profetit Elia iu desh të shkonte në lumin Jordan. Sërish Eliseu këmbënguli që të shkonte me të. Pesëdhjetë profetë i ndoqën.

Elia dhe Eliseu ndaluan pranë shtratit të lumit. Elia hoqi mantelin e tij, e mblodhi dhe rrahu ujërat me të. Uji u nda mes për mes dhe ai, sëbashku me Eliseun, ecën përmes lumit duke dalë në anën tjetër.

“Më thuaj, çfarë dëshiron që të bëj për ty përpara se të largohem?”e pyeti Elia Eliseun.

“Më jep një masë të dyfishtë të fuqisë tënde”, u përgjigj Eliseu. “Kjo do të jetë e vështirë”, u përgjigj Elia. “Do ta marrësh, vetëm nëse më shikon teksa Perëndia më merr në qiell. ”Ndërsa po ecnin, nuk e ndërprenë bisedën me njëri-tjetrin. Papritur një qerre zjarri, që tërhiqej nga kuaj të zjarrtë erdhi mes tyre.

Elia u mor në qiell.

Eliseu ishte dëshmitar i një mrekullie. Nga trishtimi, ai e grisi në dysh mantelin e tij. Ai mori mantelin e Elias dhe e çoi në shtratin e lumit Jordan. Rrahu ujërat dy herë me të dhe ujërat u ndanë. Pastaj Eliseu eci përmes ujërave për në anën tjetër.

Pesëdhjetë profetët e tjerë e kuptuan që fuqia e Perëndisë tani ishte me Eliseun.

Elia nuk u zmbraps dhe ngriti zërin për atë që ishte e drejtë. Perëndia erdhi në jetën e tij dhe Fjala e Tij ishte shumë e rëndësishme për të.

Fjala e Perëndisë është e rëndësishme edhe për ne.

Ajo mund të na këshillojë e udhëzojë në kohë të vështira; mund të na ngushëllojë kur jemi të trishtuar.

Ajo na jep zemër për të bërë vullnetin e Perëndisë.

Në Fjalën e Tij mësojmë për Jezus Krishtin dhe se si Ai vdiq për të na shpëtuar nga mëkati.

NJERIU I MREKULLIVE TË PERËNDISË

Elia e donte Perëndinë dhe i shërbente Atij. Kudo që shkoi, Perëndia e përdori për të bërë mrekulli dhe për t’i paralajmëruar njerëzit për veprat e tyre të liga.

Zbuloni se si Elia u ushqye nga korbat, si edhe për ELIA

historinë e një fëmije që u kthye nga vdekja në jetë.

Ndërsa lexoni për të, do të mësoni më shumë rreth NJERIU I MREKULLIVE TË PERËNDISË

Perëndisë dhe qëllimeve të Tij për jetën tonë.

TREGIMI NGA CARINE MACKENZIE

ILUSTRIMET NGA FRED APPS

Mund të lexoni për Elian në Bibël, te 1 Mbretërve 18 – 2 Mbretërve 2.

LISTË BROSHURASH

1. Noeu | Plani i shpëtimit 10. Elia | Njeriu i mrekullive të Perëndisë 2. Sara dhe Abrahami | Premtimi i mrekullueshëm 11. Ezekia | Zgjedhjet e mbretit 3. Jozefi | Ëndërrimtari i Perëndisë 12. Jeremia | Një burrë me një mesazh 4. Miriami | Sekreti i motrës së madhe 13. Danieli | Princi që lutej 5. Sansoni | Fuqia e njeriut të fortë 14. Jezusi | Fëmija i premtuar 6. Samueli | Djali i bindur 15. Jezusi është gjallë | Historia mahnitëse 7. Davidi | Luftëtari trim 16. Sauli | Mrekullia në mes të rrugës 8. Jonathani | Miku besnik 17. Pali | Udhëtime me aventura 9. Jobi | Miku durimmadh

18. Barnaba | Zemërdhënësi

ZGG-Albania

(Misioni i Bashkësive të Reformuara)